แบงก์กรุงเทพเผยศก.โตต่ำไม่ฉุดสินเชื่อหดรุนแรง
ธนาคารกรุงเทพเผยเศรษฐกิจไทยโตต่ำไม่กระทบการขยายตัวสินเชื่อรุนแรง  เผยเป้าสินเชื่อปีนี้อยู่ที่ 3-5% ลดลงจากเดิมที่ 7-8%
7 ต.ค. 2557

ธนาคารกรุงเทพเผยเศรษฐกิจไทยโตต่ำไม่กระทบการขยายตัวสินเชื่อรุนแรง  เผยเป้าสินเชื่อปีนี้อยู่ที่ 3-5% ลดลงจากเดิมที่ 7-8%
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า กรณีที่ธนาคารโลก(เวิลด์แบงก์) คาดการณ์เศรษฐกิจไทยปีนี้จะโตลดลง จาก 3% เหลือ 1.5% และปีหน้าจาก 4.5% เหลือ 3.5% นั้น ไม่น่าจะกระทบการขยายตัวของสินเชื่อในระบบธนาคารพาณิชย์ไทยให้ขยายตัวลดลงมากนัก เนื่องจากภาครัฐยังมีการลงทุนและมีมาตรการกระตุ้นเศรษฐกิจออกมาเป็น น่าจะช่วยให้การเติบโตในระยะต่อไปปรับดีขึ้นได้ ขณะเดียวกันก็น่าจะช่วยสร้างความเชื่อมั่นช่วยให้เกิดการลงทุนและการใช้จ่ายในประเทศเพิ่มขึ้นและช่วยให้สินเชื่อยังขยายตัวในระดับที่ดีได้
“การเติบโตปีหน้าที่เวิลด์แบงก์คาดว่าเราจะโต 3.5% ซึ่งต่ำสุดในภูมิภาคคงไม่กระทบการขยายตัวของสินเชื่อมากนัก เพราะแนวโน้มเศรษฐกิจก็ยังเติบโตได้ มาตรการภาครัฐก็ยังมีเรื่อยๆ และผมไม่คิดว่าการที่เศรษฐกิจไทยโตต่ำแล้วจะทำให้การใช้สินเชื่อลดลงจนน่าห่วง ซึ่งเป้าหมายสินเชื่อปีนี้น่าจะโตที่ 3-5% ส่วนปีหน้ายังอยู่ระหว่างจัดทำ”นายชาติศิริกล่าว
ทั้งนี้ เป้าหมายการขยายตัวของสินเชื่อในปีนี้ของธนาคารกรุงเทพปรับลดลง จากเดิมที่เคยมองไว้ที่ 7-8% ลดลงเหลือ 3-5% อย่างไรก็ตาม ยังเชื่อว่าแนวโน้มสินเชื่อยังเติบโตได้ในระดับที่ดี เพราะในช่วงโค้งสุดท้ายของปีนี้ห้างสรรพสินค้าหรือห้างร้านต่างๆก็ยังน่าจะออกแคมเปญออกมาเป็นจำนวนมาก ซึ่งน่าจะกระตุ้นการใช้จ่ายในช่วงท้ายปีได้ระดับหนึ่ง ขณะที่การใช้จ่ายในต่างจังหวัดก็น่าจะทยอยดีขึ้น